Darius hu ji matsɛ kpa ko nɛ e ye Babilon nɔ. Media no ji lɛ. Darius na kaa Daniɛl ngɛ slɔɔto kulaa. E ha Daniɛl ní tsumi kaa e hyɛ ma a mi nikɔtɔma amɛ a nɔ. Nikɔtɔma amɛ a hɛ kɔ Daniɛl nɔ́, enɛ ɔ he ɔ, a pee a juɛmi kaa a maa gbe lɛ. A le kaa daa ligbi ɔ, Daniɛl sɔleɔ ha Yehowa si etɛ. Enɛ ɔ he ɔ, a de Darius ke: 'Matsɛ, e sa nɛ o wo mlaa kaa nɔ fɛɛ nɔ nɛ sɔle ha mo pɛ. Ke nɔ ko yi mlaa a nɔ ɔ, ha nɛ a sake lɛ kɛ fɔ jatahi a muɔ mi.' Darius bua jɔ nɔ nɛ a de ɔ he, lɔ ɔ he ɔ, e ngɔ e nine kɛ wo mlaa a sisi.
Benɛ Daniɛl nu kaa a wo mlaa ehe nɛ ɔ, e ho we mi ya. E ya kpla si ngɛ saflɛ ko nɛ a bli kɛ fɔ si ɔ nya, nɛ e sɔle ha Yehowa. Daniɛl he nyɛli ɔmɛ ya ti e nɔ ngɛ e we ɔ mi, nɛ a ya na lɛ nɛ e ngɛ sɔlee. A tu fo kɛ ho Darius ngɔ ya nɛ a ya de lɛ ke: 'Daniɛl bui mo. E sɔleɔ ha e Mawu ɔ si etɛ daa ligbi.' Darius suɔ Daniɛl sane, lɔ ɔ he ɔ, e sume nɛ a gbe lɛ. E susu e yi mi ligbi ɔ tsuo konɛ e hyɛ nɔ́ nɛ e maa pee kɛ he Daniɛl yi wami. Se lɛ matsɛ ɔ po be he blɔ kaa e ma tsake mlaa nɛ e ngɔ e nine kɛ wo sisi ɔ. E sa nɛ e de e tsɔli ɔmɛ konɛ a sake Daniɛl kɛ fɔ jatahi a muɔ ɔ mi.
Jamɛ a nyɔ ɔ mi ɔ, Darius hao wawɛɛ ngɛ Daniɛl he, nɛ e nyɛ we nɛ e hwɔ mahe. Benɛ je na a, e tu fo kɛ ho muɔ ɔ he ya, nɛ e kpa ngmlaa kɛ tsɛ Daniɛl. E bi ke: 'Anɛ o Mawu ɔ he o yi wami lo?'
Darius nu gbi ko. Daniɛl gbi e nu ɔ nɛ! Daniɛl de Darius ke: 'Yehowa bɔfo nu jata amɛ a nya. A pee we mi nɔ́ ko nɔ́ ko.' Darius bua jɔ wawɛɛ! E de e tsɔli ɔmɛ ke a ya je Daniɛl ngɛ muɔ ɔ mi. Daniɛl he ko he ko plaa we. Lɔ ɔ se ɔ, matsɛ ɔ de ke: 'Nyɛ sake nyumu ɔmɛ nɛ a po Daniɛl nya a kɛ wo jata amɛ a muɔ ɔ mi.' Benɛ a sake mɛ kɛ wo muɔ ɔ mi ɔ, jata amɛ kpe mɛ.
Darius wo ma mi bi ɔmɛ mlaa nɛ ɔ: 'E sa nɛ nɔ fɛɛ nɔ nɛ ja Daniɛl Mawu ɔ. Daniɛl Mawu ɔ kpɔ̃ lɛ ngɛ jata amɛ a dɛ mi.'
Anɛ mo hu o sɔleɔ ha Yehowa daa ligbi kaa bɔ nɛ Daniɛl pee ɔ lo?
'Yehowa le bɔ nɛ e peeɔ kɛ kpɔ̃ɔ nihi nɛ a jaa lɛ ɔ kɛ jeɔ ka mi ha.'—2 Petro 2:9